આ સમગ્ર પ્રવાસમાં વારંવાર સુનામીને લીધે તારાજી જોવા મળતી હતી. કેટલું ભયાનક નુકશાન થયું હતું તે સાથેના ડ્રાઈવર દેખાડતા હતા, હજી પણ કેટલીયે જગ્યાએ ઘરો તૂટેલાં હતાં. પાણી ભરેલું હતું. આંદામાન ટાપુઓમાં એક ખાસ અને મહત્વની વાત ધ્યાનમાં આવી. દરેક બીચ અને જોવાલાયક કુદરતી સ્થળો Eco friendly રાખવા માટે કાયદાનું પાલન સખતાઈથી કરવામાં આવે છે. કોઈ પણ જગ્યાએ પ્લાસ્ટિકની બોટલ કે કચરો ફેંકવા દેવામાં આવતો નથી. દરિયાના પાણીમાં પણ પ્લાસ્ટિક વગેરે ફેંકવાની મનાઈ છે. જંગલોમાં આવા પ્રદૂષિત રસ્તાઓ દેખાતા ન હતા. જો આ કાળજી કાયમ રખાશે તો આ બીચો ભવિષ્યમાં પ્રવાસ માટે સ્વચ્છ અને રમ્ય રહેશે.